राजस्थान का गैंगस्टर लॉरेंस का सबसे बड़ा राजदार, UAE से लाया गया इंडिया
Rajasthan Gangster Vikram Brar Arrested In UAE - गैंगस्टर लॉरेंस विश्नोई के खास साथी विक्रम बराड़ को NIA ने गिरफ्तार कर लिया है। राजस्थान का रहने वाला गैंगस्टर बराड़ हत्या, वसूली व UAPA के 11 केस में वांटेड था।
गैंगस्टर लॉरेंस विश्नोई के खास साथी विक्रम बराड़ को NIA ने गिरफ्तार कर लिया है। राजस्थान का रहने वाला गैंगस्टर बराड़ हत्या, वसूली व UAPA के 11 केस में वांटेड था।
पंजाबी सिंगर सिद्धू मूसेवाला के मर्डर में भी वो शामिल था। साल भर पहले एक्टर सलमान खान के पिता सलीम खान को भेजी गई धमकी भरी चिट्ठी के पीछे भी बराड़ का ही दिमाग था।
दैनिक भास्कर ने पड़ताल कर जाना कि NIA द्वारा बराड़ को UAE से गिरफ्तार करने की पूरी कहानी क्या है? क्यों NIA विक्रम बराड़ की गिरफ्तारी को देश में हो रही टेरर फंडिंग व टारगेट किलिंग्स के खिलाफ बड़ी कामयाबी मान रही है। इसके अलावा सबसे अहम सवाल- क्या लॉरेंस गैंग के ताबूत में NIA ने आखिरी कील ठोकनी शुरू कर दी है ?
पढ़िए पूरी रिपोर्ट .......
लंबे समय से दुबई में बैठा था
राजस्थान के हनुमानगढ़ जिले के पीलीबंगा कस्बे से पांच किलाेमीटर दूर सूरतगढ़ हाईवे पर बसे डिंगा गांव का रहने वाला गैंगस्टर विक्रम बराड़ लंबे समय से देश में हो रही टारगेट किलिंग्स, टेरर फंडिंग व अवैध हथियारों की सप्लाई के मास्टरमाइंड्स में शामिल था।
विक्रम बराड़ लंबे समय से फरार था। बराड़ दुबई में बैठकर लॉरेंस की इंटरनेशनल टेरर गैंग के लिए न सिर्फ कम्युनिकेशन कंट्रोल सेंटर बना हुआ था, बल्कि गैंग का फाइनेंस भी हैंडल कर रहा था। वहीं गैंग को आर्म्स के साथ ही लॉजिस्टिक सपोर्ट दे रहा था।
सिद्धू मूसेवाला के मर्डर के बाद आया रडार पर
गैंगस्टर विक्रम बराड़ राजस्थान और पंजाब पुलिस के लिए तो पहले से ही सिरदर्द बना हुआ था, लेकिन साल 2022 में वो देश भर की सुरक्षा जांच एजेंसियों के रडार पर आ गया। 29 मई 2022 को पंजाब के सिंगर सिद्धू मूसेवाला को दिनदहाड़े गोलियों से भून दिया गया।
उसकी ह्त्या के पीछे लॉरेंस विश्नोई गैंग थी। इन्वेस्टिगेशन में सामने आया कि इस मर्डर की प्लानिंग में दुबई में बैठा विक्रम बराड़ भी शामिल था।
वो वहां से जेल में बैठे लॉरेंस विश्नोई, कनाडा में बैठे गोल्डी बराड़ और शूटर्स के बीच कम्युनिकेशन कंट्रोल सेंटर चला रहा था।
सलमान खान-करण जौहर को धमकी
मुसेवाला मर्डर के कुछ समय बाद ही बॉलीवुड एक्टर सलमान खान के पिता सलीम खान को मॉर्निंग वॉक पर जाते समय एक बैंच पर लॉरेंस विश्नोई व गोल्डी बराड़ के नाम से धमकी भरी चिट्ठी मिली। इस चिट्ठी में लिखा था, 'सलीम खान, सलमान खान तुम्हारा भी मूसेवाला वाला हाल होगा।'
वहीं इससे पहले बॉलीवुड फिल्म निर्माता करण जौहर को भी लॉरेंस गैंग की तरफ से 5 करोड़ रुपए की फिरौती के लिए धमकी दी गई थी।
महाराष्ट्र पुलिस की पड़ताल में पता चला कि सलीम खान को चिट्ठी को भिजवाने के पीछे गैंगस्टर विक्रम बराड़ का ही हाथ था। वहीं करण जौहर से फिरौती मांगने में विक्रम बराड़, लॉरेंस, गोल्डी, सचिन व अनमोल के साथ शामिल था।
इंस्टाग्राम पोस्ट कर मूसेवाला मर्डर और सलमान खान मामले में खुद की साजिश से किया था इनकार 
मूसेवाला मर्डर और सलमान खान मामले में नाम सामने आने के बाद से विक्रम ने इंस्टाग्राम अकाउंट स्टेटस पर एक पोस्ट शेयर की थी।
इस पोस्ट में विक्रम ने इन दोनों ही मामलों में खुद का हाथ होने से इनकार किया। पोस्ट में लिखा था कि उसने अपराध की दुनिया छोड़ दी है और शांति से अपनी जिंदगी जी रहा है।
पुलिस उसे झूठा फंसाकर वापस अपराध की दुनिया में न धकेले। साल भर से तो उसने कोई क्राइम नहीं किया था।
दिल्ली पुलिस की इन्वेस्टिगेशन में सामने आया विक्रम का आतंकी कनेक्शन
2022 के अगस्त महीने में दिल्ली पुलिस की स्पेशल सेल की इन्वेस्टिगेशन में सामने आया है कि लॉरेंस गैंग अब इंटरनेशनल क्रिमिनल के साथ मिलकर देश में टेरर गैंग चला रही है।
इस गैंग के टॉप मास्टरमाइंड्स में UAE में बैठे गैंगस्टर विक्रम बराड़ का भी नाम था। दिल्ली पुलिस की पड़ताल में पता चला कि विक्रम बराड़ लॉरेंस गैंग के साथ मिलकर देश के युवाओं को आतंकी वारदातों को अंजाम देने के लिए भर्ती कर रहा है। वहीं देश में आतंक फैलाने के लिए फंड जुटा रहा है।
दिल्ली पुलिस ने केंद्रीय गृह मंत्रालय को ये इंवेस्टिगेशन रिपोर्ट भेजी। जिसमें कुछ समय पहले तक मामूली क्रिमिनल रहे गैंगस्टर्स के आतंकी कनेक्शन होने की बात सामने आई थी।
रिपोर्ट सामने आते ही इन्वेस्टिगेशन NIA को सौंप दी गई। इसके बाद 26 अगस्त 2022 को NIA ने विक्रम बराड़ और लॉरेंस सहित 16 गैंगस्टर पर पहली बार UAPA एक्ट के तहत आतंकी धाराओं में मामला दर्ज किया।
लॉरेंस बिश्नोई, गोल्डी बराड़, सचिन थापन, अनमोल बिश्नोई, विक्रम बराड़, जग्गू भगवानपुरिया, काला जठेड़ी, वीरेंद्र प्रताप उर्फ काला राणा, जोगिंदर सिंह, राजेश कुमार, उर्फ राजू मोटा, राज कुमार उर्फ राजू बसोड़ी, अनिल छिपी, नरेश यादव, मोहम्मद शाहबाज अंसारी, दरमान सिंह और लखबीर सिंह लंडा पर मामला दर्ज किया जाता है।
फाइनेंस डील्स और आर्म्स डील्स-सप्लाई का हेड था बराड़
NIA की इन्वेस्टिगेशन के बाद कोर्ट में पेश की गई चार्जशीट में सामने आया था कि दुबई में बैठा गैंगस्टर विक्रम बराड़ USA में बैठे दरमान सिंह के साथ गैंग के लिए फाइनेंस और लॉजिस्टिक सपोर्ट हैंडल कर रहा था।
इतना ही नहीं, वो लॉरेंस और गोल्डी के साथ ही गैंग के टॉप लीडर्स के बीच कम्युनिकेशन कंट्रोल सेंटर भी बना हुआ था। गैंग के असल बॉस लॉरेंस और गोल्डी के हर ऑर्डर और डायरेक्शन बाकी सदस्यों तक विक्रम के जरिए ही पहुंचते थे।
बराड़ गैंग में आने वाले नए शूटर्स व गैंगस्टर्स को भी हैंडल करता था। उनके रहने-खाने और एंटरटेनमेंट तक की जिम्मेदारी उसी के पास थी।
वहीं हवाला मनी का मैनेजमेंट भी उसी के पास था। बॉर्डर पार से होने वाली हथियारों की डील और देश में अवैध हथियारों की सप्लाई का जिम्मा भी विक्रम के पास ही था।
विक्रम बराड़ भी गोल्डी बराड़ की तरह ही लॉरेंस विश्नोई का कॉलेज फ्रेंड रह चुका था। यही कारण था कि लॉरेंस ने गोल्डी के बाद गैंग की सभी अहम जिम्मेदारियां विक्रम बराड़ को ही दे रखी थी।
दुबई में बनाया कम्युनिकेशन कंट्रोल रूम, धमकियों भरे कॉल्स यहीं से होते
NIA की इन्वेस्टिगेशन में ये भी सामने आया कि गैंगस्टर विक्रम बराड़ ने UAE में हाईटेक कम्युनिकेशन कंट्रोल रूम बना रखा था।
लॉरेंस गैंग देश में आम लोगों, व्यापारियों, राजनेताओं व बड़ी हस्तियों को फिरौती की धमकियां इसी कम्युनिकेशन कंट्रोल रूम से देता था।
कनाडा में बैठा गोल्डी बराड़ व अन्य बड़े गैंगस्टर थ्रेट कॉल्स के लिए इसका यूज कर रहे थे। दरअसल उन्हें यहां से कॉलिंग लाइन दी जा रही थी।
हाल ही में विक्रम बराड़ ने यहीं से कॉल कर हरियाणा के कुरुक्षेत्र में रहने वाले एक डॉक्टर को भी फिरौती के लिए धमकाया था।
NIA इन्वेस्टिगेशन में गैंगस्टर लॉरेंस बिश्नोई, दुबई में बैठे गैंगस्टर विक्रम बराड़ और गैंग को चलाने वाले 13 बदमाशों को आतंकी मान लिया गया था।
यही कारण था कि देश में लगातार हो रही टेरर की टारगेट किलिंग्स व टेरर फंडिंग को लेकर सभी बदमाश NIA के रडार पर भी आ गए। बस इसके बाद से विक्रम बराड़ की गिरफ्तारी को लेकर भी उल्टी गिनती शुरू हो गई थी।
NIA ने स्टेट पुलिस के साथ चलाया अभियान
राष्ट्रीय जांच एजेंसी (NIA) ने महीने भर पहले ही पंजाब, हरियाणा और चंडीगढ़ की पुलिस के साथ मिलकर आतंकी- गैंगस्टर सिंडिकेट के खिलाफ जॉइंट ऑपरेशन चलाने की घोषणा कर दी थी।
उत्तर भारत में बढ़ते क्राइम को रोकने के लिए जॉइंट कमेटी का भी गठन किया गया। NIA की अगुवाई में महीने भर पहले हुई इस जॉइंट कमेटी की पहली बैठक में ही लॉरेंस गैंग और दुबई में बैठे गैंगस्टर विक्रम बराड़ की गिरफ्तारी को लेकर प्लानिंग बना ली गई थी।
इंटरपोल ने बराड़ का रेड कॉर्नर नोटिस जारी किया
NIA के पास ये पुख्ता जानकारी थी कि गैंगस्टर विक्रम बराड़ UAE में बैठकर लॉरेंस गैंग को ऑपरेट कर रहा है। हालांकि इसके बावजूद उसकी गिरफ्तारी इतनी आसान नहीं थी।
UAPA के तहत दर्ज मामले में विक्रम को आतंकी मानकर पेश की गई चार्जशीट के बाद अलग-अलग राज्यों की जॉइंट मीटिंग्स में उस पर शिकंजा कसने की शुरुआत की गई।
हाल में ही जुलाई महीने के पहले सप्ताह में अलग-अलग राज्यों की पुलिस की रिक्वेस्ट पर इंटरपोल ने गैंगस्टर विक्रम बराड़ के खिलाफ रेड कॉर्नर नोटिस इश्यू कर दिया। रेड कॉर्नर नोटिस बराड़ के लिए बड़ा झटका था।
इंटरपोल का रेड कॉर्नर नोटिस जारी होने के बाद गैंगस्टर विक्रम बराड़ UAE में छिपते-छिपाते रह रहा था।
वो संभलता उससे पहले ही UAE पुलिस के साथ कोर्डिनेशन कर उसे 25 जुलाई को गिरफ्तार कर लिया। इंटरपोल के जरिये ये सूचना भारत में NIA को मिली।
ये सूचना मिलते ही NIA की एक टीम उसे लाने के लिए UAE रवाना कर दी गई। इसके बाद विक्रम बराड़ को लेकर NIA टीम 26 जुलाई को इंडिया पहुंच गई। जहां उसे गिरफ्तार कर पूछताछ शुरू कर दी गई है।
पांच साल पहले आखिरी बार बहन की शादी में आया था
विक्रम बराड़ को गांव में बब्बू के नाम से जानते हैं। आखिरी बार उसे 5 साल पहले उसकी बहन समनदीप कौर की शादी में गांव में देखा गया था। उसके पिता जगराज रामदेव मंदिर के पुजारी है और मां जसविंदर कौर घर का काम करती है।
विक्रम बराड़ डिस्ट्रिक्ट लेवल क्रिकेटर था। पढ़ाई में भी अच्छा था। वो विदेश जाने का सपना देखता था। इसी के लिए IELTS ( इंटरनेशनल इंग्लिश लैंग्वेज टेस्टिंग सिस्टम) का एग्जाम क्लियर करने साल 2013 में चंडीगढ़ चला गया।
वहीं कॉलेज में पढ़ने लग गया था। यहीं उसकी लॉरेंस विश्नोई से दोस्ती हुई। उसके साथ मिलकर विक्रम सोपू नाम के स्टूडेंट ग्रुप से जुड़ गया।
थोड़े दिनों बाद ही उसने चंडीगढ़ में एक लड़की से लव मैरिज भी कर ली। इस बीच साल 2014-2015 में विक्रम बराड़ को लॉरेंस के साथ पंजाब पुलिस ने पहली बार पकड़ा था।
कई कॉलेजों में फैलाया SOPU ग्रुप
विक्रम और गोल्डी लॉरेंस के सबसे ख़ास दोस्तों में से थे। तीनों ने मिलकर लॉरेंस के भाई अनमोल विश्नोई, सचिन थापन और संपत नेहरा के साथ मिलकर SOPU ग्रुप बनाया, जो कई कॉलेजों में फैलाया गया।
ये ग्रुप यूनिवर्सिटी और कॉलेजों में विरोधियों से लड़ाई-झगडे़ करने और छात्र राजनीति में वर्चस्व जमाने में लग गया। इसके चलते आए दिन इन पर पुलिस मुकदमे होना शुरू हो गए।
धीरे-धीरे सभी ने खुद को पूरी तरह से संगठित अपराध की तरफ धकेल दिया। ये ग्रुप व्यापारियों, शराब कारोबारियों और ठेकेदारों को धमकाकर उनसे वसूली में लग गया।
इनकी गैंग में कई खिलाड़ी, कुछ पुलिस वाले और स्टूडेंट भी तेजी से जुड़े। अब मौजूदा दौर में इस गैंग ने पंजाब के साथ हरियाणा, राजस्थान और दिल्ली की कई लोकल गैंग्स के साथ गठजोड़ बना खुद को बहुत मजबूत कर लिया था।
3 साल पहले भागा विदेश
गोल्डी बराड़ साल 2013 में स्टूडेंट वीजा पर कनाडा चला गया। वहीं विक्रम बराड़ भी साल 2020 में देश से बाहर UAE भाग गया। तब तक विक्रम बराड़ पर फायरिंग, मारपीट, धमकी, वसूली और किडनैपिंग सहित 10 मामले दर्ज हो चुके थे।
गोल्डी और विक्रम के देश से बाहर जाने के बाद लॉरेंस ने इंटरनेशनल टेरेरिस्ट और खालिस्तानी ऑर्गेनाइजेशंस के साथ मिलकर अपनी गैंग को इंटरनेशनल टेरर सिंडिकेट बना लिया।
जेल में बैठे लॉरेंस के एक इशारे पर गोल्डी और विक्रम देश में नए शूटर्स की भर्ती कर रहे थे और टारगेट किलिंग्स को अंजाम दे रहे थे।
क्या लॉरेंस गैंग का खात्मा शुरू हो गया है ?
पंजाबी सिंगर सिद्धू मुसेवाला, राजस्थान में गैंगस्टर राजू ठेहट का मर्डर और डेरा सच्चा सौदा समर्थक प्रदीप कुमार के मर्डर में लॉरेंस गैंग का नाम और खालिस्तानी लिंक सामने आने के बाद होम मिनिस्ट्री ने लॉरेंस गैंग के खात्मे की तैयारी कर ली थी।
यहीं कारण था कि NIA ने इस गैंग के 16 गैंगस्टर्स के खिलाफ आतंकी धाराओं में मामला दर्ज किया। इसके बाद 14 गैंगस्टर्स को आतंकी मान लिया गया। इसके बाद से अब तक NIA ने विदेशों में बैठे 5 मोस्ट वांटेड गैंगस्टर्स को गिरफ्तार कर लिया है।
पंजाब के तरनतारन में बम ब्लास्ट के आरोपी बिक्कर बाबा को दिसंबर 2022 में ऑस्ट्रिया से, बब्बर खालसा इंटरनेशनल का कुलविंदरजीत सिंह, हरप्रीत सिंह, परमिंदर पाल सिंह व एडब्कर हाजी को भी विदेशों से पकड़ा गया है।
वहीं अब विक्रम बराड़ कि गिरफ्तारी के बाद कनाडा में बैठे गोल्डी बराड़ और लॉरेंस गैंग के अन्य टॉप मेम्बर्स की गिरफ्तारी के लिए भी NIA ने प्रयास तेज कर दिए है। विक्रम बराड़ से पूछताछ में भी गैंग के लोकल और इंटरनेशनल नेटवर्क को लेकर बड़ी जानकारियां मिलने की संभावना है।
लॉरेंस के भांजे को भी NIA जल्द ही लाएगी भारत 
इससे पहले लॉरेंस के भांजे सचिन विश्नोई उर्फ सचिन थापन को भी अजरबैजान में गिरफ्तार कर लिया गया था। वो वहां मुस्लिम बहुल इलाके में रहता था। वो भारतीय जांच एजेंसियों से बचने के लिए गिरफ्तारी से पहले मुस्लिम धर्म अपनाने की कोशिश भी कर रहा था।
हालांकि उसके ये पैंतरे काम नहीं आए। पकड़े जाने के बाद से भारतीय जांच एजेंसियां उसे भारत लाने की प्रक्रिया में लगी हुई थी। वो वहां शरण पाने की कोशिश भी कर रहा था, लेकिन उसकी ये एप्लिकेशन भी वहां की सरकार ने खारिज कर दी है। ऐसे में NIA सूत्रों की मानें तो सचिन विश्नोई को भी जल्द ही भारत लाया जा सकता है।
सचिन और लॉरेंस का भाई अनमोल दोनों फर्जी पासपोर्ट के सहारे देश छोड़कर भागे थे। सूत्रों के मुताबिक, अनमोल और सचिन नेपाल के रास्ते दुबई गए। वहां से सचिन अजरबैजान चला गया। इसके बाद अनमोल कनाडा चला गया।
लेकिन सचिन को फेक पासपोर्ट केस में गिरफ्तार कर लिया गया। इसकी जानकारी मिलते ही अनमोल कनाडा से कीनिया भाग गया। सचिन थापन और अनमोल भी मूसेवाला हत्याकांड के मास्टरमाइंड हैं। दोनों इस मर्डर से कुछ दिन पहले ही देश छोड़कर भाग गए थे।
ये भी पढ़ें- 
लॉरेंस का दाउद इब्राहिम जैसा इंटरनेशनल टेरर गैंग?:ठेहट मर्डर में भी ‘आतंकी’ कनेक्शन, कई देशों में नेटवर्क, मरने-मारने को तैयार 700 गुर्गे
गैंगस्टर लॉरेंस बिश्नोई और देश-विदेश में बैठकर उसकी गैंग को चलाने वाले 13 बदमाशों को NIA ने आतंकी माना है। इनके कारनामों की पूरी लिस्ट जारी की है, जिसमें राजू ठेहट मर्डर का टेरर कनेक्शन भी सामने आया है। (पूरी खबर के लिए क्लिक करें)